Source: http://www.sodisce.si/vsrs/objave/2017021011001503/
Timestamp: 2018-04-26 20:52:41+00:00
Document Index: 81884

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'ZKP ', 'sodišče ']

Obvestilo o sodbi I Ips 2457/2010
Senat kazenskega oddelka Vrhovnega sodišča Republike Slovenije je s sodbo z dne 22. december 2016 zavrnil zahtevo za varstvo zakonitosti zagovornikov obdolženega I. J. zoper sklep Okrajnega sodišča v Ljubljani II K 2457/2010 z dne 4. 9. 2015, v zvezi s sklepom Višjega sodišča v Ljubljani VII Kp 2457/2010 z dne 25. 11. 2015.
Vrhovno sodišče se je v sodbi opredelilo do vseh razlogov, navedenih v zahtevi za varstvo zakonitosti. Ker je Vrhovno sodišče v sodbi predstavilo svojo argumentacijo, dodatno sodbe ne interpretira.
V sodbi se je Vrhovno sodišče v točkah 10 do 18 opredelilo do zatrjevanih bistvenih kršitev določb kazenskega postopka, navedenih v točki 9 sodbe ter do navedbe, da naj bi pritožbeno sodišče obdolžencu kršilo tudi pravico do pritožbe iz 25. člena Ustave. V točkah 15 in 16 je posebej poudarilo pomen zastaranja kazenskega pregona tudi v povezavi z odločbami Ustavnega sodišča in pomen prepovedi sojenja o isti stvari.
V točkah 20 do 22 pa se je sodišče opredelilo do navedb v zahtevi, da bi bilo potrebno po razveljavitvi sodb Okrajnega, višjega in Vrhovnega sodišča z odločbo Ustavnega sodišča Up-879/2014 z dne 20. 4. 2015 obtožni predlog na podlagi določbe prvega odstavka 437. člena Zakona o kazenskem postopku (ZKP) iz razloga po 1. točki prvega odstavka 277. člena ZKP zavreči. V citiranih točkah je navedlo razloge, da v fazi postopka, v katero je vrnjena zadeva po razveljavitvi z odločbo Ustavnega sodišča, obtožnega akta ni mogoče zavreči.
Vrhovno sodišče obvestilo o odločitvi, ki je v fazi vročanja, podaja skladno s 13. členom Sodnega reda. Obvestilo ne predstavlja uradne informacije institucije, ampak je namenjeno osnovni seznanitvi z odločitvijo. Odločitev je priložena v anonimizirani obliki.